## Educació demana al Ministeri que incloga en el Programa de cooperació territorial els gastos elegibles de la cotització a la Seguretat Social de l’alumnat d’FP

*** La directora general d’FP recorda que “en la passada Mesa Sectorial de Formació Professional, la secretària d’Estat va comunicar que les autonomies rebríem els fons per al pagament de la Seguretat Social del nostre alumnat, però no apareix cap referència”
* El director general de Centres Docents demana al Ministeri que preveja una partida específica de fons per a la creació de llocs escolars de 0-3 anys en zones rurals i en localitats en risc de despoblament**

La Conselleria d’Educació, Cultura, Universitats i Ocupació ha sol·licitat al Ministeri d’Educació, Formació Professional i Esports que incloga en el Programa de cooperació territorial els gastos elegibles de la cotització a la Seguretat Social de l’alumnat d’FP.

Així figura en la resposta que la Conselleria ha traslladat al Ministeri després de la reunió de la Conferència Sectorial d’Educació, en la qual han participat el conseller, José Antonio Rovira; la directora general d’FP, Marta Armendia, i el director general de Centres Docents, Jorge Cabo.

Des de la Conselleria s’ha mostrat el malestar per la manera en què s’ha convocat esta reunió, limitada a un correu telemàtic, la qual cosa ha eliminat la possibilitat de diàleg i debat entre les comunitats autònomes i el Ministeri i en la qual no ha participat la ministra.

L’objecte de la reunió era tractar la proposta de distribució territorial del repartiment del reintegrament de 2024 dels crèdits gestionats per comunitats autònomes destinats al Programa de cooperació territorial (PCT). Així, hi havia dos qüestions damunt la taula: d’una banda, la distribució del crèdit de diferents programes de cooperació territorial, entre els quals figura el programa de qualitat en el sistema d’FP i, d’altra banda, el crèdit per a l’impuls d’escolarització en el primer cicle d’educació infantil amb noves places de titularitat pública.

Quant als programes de cooperació territorial, la directora general d’FP, Marta Armendia, ha manifestat la seua conformitat amb els criteris de distribució i repartiment dels programes, però ha mostrat discrepàncies respecte al PCT Qualitat en el sistema de Formació Professional i al PCT Avaluació i acreditació de competències professionals.

Respecte al primer, Armendia ha sol·licitat que s’incloga dins dels gastos elegibles la cotització a la Seguretat Social de l’alumnat de formació professional, així com els gastos de gestió de tots els centres finançats amb fons públics. Al respecte, ha recordat que “en la passada Mesa Sectorial de Formació Professional, la secretària d’Estat va comunicar que les comunitats autònomes rebríem els fons per al pagament de la Seguretat Social del nostre alumnat derivat de la nova normativa de la Seguretat Social, però en comprovar els gastos elegibles d’este fons no apareix cap referència a eixe pagament”. “A més, considerem que s’ha d’incloure en els criteris de distribució d’este programa tant el nombre de centres públics que impartixen formació professional com els centres concertats”, ha afegit.

**Educació infantil**

Per la seua banda, Jorge Cabo ha manifestat la seua conformitat amb la distribució del reintegrament per al primer cicle d’educació infantil, pel qual la Comunitat Valenciana rebrà 7,9 milions d’euros. No obstant això, el director general de Centres Docents ha assenyalat que l’Estat “hauria d’oferir un reforç pressupostari en forma de fons addicionals o un augment en les transferències autonòmiques per a garantir la sostenibilitat del sistema i evitar així que els avanços reeixits fins ara es vegen compromesos en el futur per la falta de recursos”.

Així mateix, ha indicat que el Ministeri “hauria de prevore una partida específica de fons per a la creació de llocs escolars de 0-3 anys en zones rurals i en localitats en risc de despoblament, que comporten una major inversió i dificultat”. “D’esta manera -ha assenyalat-, es reforçaria la implantació i es consolidaria l’educació universal i gratuïta, amb la finalitat d’oferir el servici en les zones que no disposen de llocs escolars per a este tram d’edat”.

Cabo ha recordat que la Generalitat aplica des d’este curs la gratuïtat en l’educació 0-3 anys, per a la qual s’ha destinat un pressupost de 163 milions d’euros i s’han habilitat 72.000 places “que ajuden a l’estalvi de les famílies i a la conciliació familiar”.

Fecha: 07/10/2024